Document ID: 32010D0602

DECIZIA COMISIEI
din 6 octombrie 2010
de modificare a anexei II la Decizia 2006/766/CE cu privire la rubrica referitoare la Serbia din lista țărilor terțe și a teritoriilor din care se autorizează importurile de produse pescărești destinate consumului uman
[notificată cu numărul C(2010) 6748]
(Text cu relevanță pentru SEE)
(2010/602/UE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 854/2004 al Parlamentului European și al Consiliului din 29 aprilie 2004 de stabilire a normelor specifice de organizare a controalelor oficiale privind produsele de origine animală destinate consumului uman (1), în special articolul 11 alineatul (1),
întrucât:
(1)
Regulamentul (CE) nr. 854/2004 stabilește norme specifice de organizare a controalelor oficiale privind produsele de origine animală. În special, acesta prevede că produsele de origine animală pot fi importate numai dintr-o țară terță sau dintr-o parte a unei țări terțe înscrise pe o listă întocmită în conformitate cu regulamentul menționat anterior.
(2)
De asemenea, Regulamentul (CE) nr. 854/2004 prevede că, atunci când aceste liste sunt întocmite și actualizate, trebuie să se țină cont de controalele Uniunii efectuate în țările terțe și de garanțiile oferite de autoritățile competente din țările terțe în ceea ce privește conformitatea sau echivalența cu legislația Uniunii privind hrana pentru animale și produsele alimentare și cu normele de sănătate animală astfel cum sunt specificate în Regulamentul (CE) nr. 882/2004 al Parlamentului European și al Consiliului din 29 aprilie 2004 privind controalele oficiale efectuate pentru a asigura verificarea conformității cu legislația privind hrana pentru animale și produsele alimentare și cu normele de sănătate animală și de bunăstare a animalelor (2).
(3)
Decizia 2006/766/CE a Comisiei din 6 noiembrie 2006 de stabilire a listelor țărilor terțe și a teritoriilor din care se autorizează importurile de moluște bivalve, echinoderme, tunicieri, gasteropode marine și produse pescărești (3) enumeră țările terțe care îndeplinesc criteriile prevăzute în Regulamentul (CE) nr. 854/2004 și care sunt, prin urmare, în măsură să garanteze că exporturile de produse respective către Uniune îndeplinesc condițiile sanitare prevăzute de legislația Uniunii în vederea protejării sănătății consumatorilor. În special, anexa II la decizia menționată conține o listă cu țări terțe și teritorii din care sunt autorizate importurile de produse pescărești destinate consumului uman. Lista menționată indică, de asemenea, restricțiile privind astfel de importuri din anumite țări terțe.
(4)
Serbia este în prezent inclusă în lista din anexa II la Decizia 2006/766/CE ca țară terță din care importurile de produse pescărești destinate consumului uman sunt autorizate, însă aceste importuri sunt restricționate la peștii întregi și proaspeți din capturile de pește marin sălbatic.
(5)
Controalele efectuate de Uniune în Serbia pentru a evalua sistemul de control actual care reglementează producția de produse pescărești destinate exportului către Uniune, precum și garanțiile furnizate de autoritatea competentă din Serbia indică faptul că condițiile aplicabile în țara terță respectivă produselor pescărești pentru consum uman destinate exportului către Uniune sunt echivalente celor prevăzute de legislația aplicabilă a Uniunii. Prin urmare, anexa II la Decizia 2006/766/CE ar trebui modificată pentru a permite importurile din Serbia de produse pescărești destinate consumului uman, fără ca acestea să fie supuse restricțiilor din prezent.
(6)
Prin urmare, Decizia 2006/766/CE ar trebui modificată în consecință.
(7)
Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
În anexa II la Decizia 2006/766/CE, rubrica referitoare la Serbia se înlocuiește cu rubrica următoare:
„RS
SERBIA
Fără Kosovo, conform definiției din Rezoluția 1244 a Consiliului de Securitate al Organizației Națiunilor Unite din 10 iunie 1999”
Articolul 2
Prezenta decizie se adresează statelor membre.
Adoptată la Bruxelles, 6 octombrie 2010.

Labels: 0
3
18
6